રાજ્યોમાં વિધાનસભાની ચૂંટણીના પડઘમ વાગી ચૂક્યા છે અને લોકસભાની ચૂંટણી આડે માંડ આઠ મહિના બાકી રહ્યા છે ત્યારે ૨૦૧૯ની લોકસભાની ચૂંટણીનો મુખ્ય મુદ્દો શું રહેશે? શું ભાજપ ૨૦૧૯ની લોકસભા ચૂંટણી પહેલાં રામમંદિર નિર્માણ કરી શકશે? ભાજપને રામમંદિર મુદ્દે ક્ષોભજનક સ્થિતિમાં મૂકવા શિવસેનાના સુપ્રીમો ઉદ્ધવ ઠાકરેએ દશેરા બાદ અયોધ્યા ખાતે કૂચ કરીને રામમંદિર નિર્માણ માટે પાયાની ઈંટ મૂકવાની જાહેરાત કરી છે. શિવસેના દંભી રાજકારણમાં માનતી નથી. તડ અને ફડમાં માનતા શિવસૈનિકો હિન્દુત્વના ઉન્માદમાં આવીને અયોધ્યા ખાતે કાંઈક નવાજૂની કરે એવી દહેશત ઉત્તરપ્રદેશના મુખ્યમંત્રી યોગી આદિત્યનાથને છે, પરંતુ શિવસેના સમાધાનકારી વલણ અપનાવવા તૈયાર નથી. અધૂરામાં પૂરું વિશ્વ હિન્દુ પરિષદ સાથે છેડો ફાડી અલગ ચોકો રચનાર ડો. પ્રવીણ તોગડિયા આણી મંડળી પણ ૨૧મી ઓક્ટોબરે અયોધ્યામાં રામલલ્લાના મંદિર નિર્માણ માટે કૂચ કરવાના છે. બીજીતરફ રાષ્ટ્રીય સ્વયંસેવક સંઘના સરસંઘચાલક મોહન ભાગવત સંતોને રામમંદિર નિર્માણ માટે આંદોલન છેડવા આહ્‌વાન કરી રહ્યા છે. સામા પક્ષે ભારતીય જનતા પાર્ટી બચાવની સ્થિતિમાં આવી ગઈ છે. એક જમાનામાં ભાજપના નેતાઓ ગાઈ વગાડીને ગર્જના કરતા અને કહેતા કે રામમંદિરનો મુદ્દો એ હિન્દુત્વ પરત્વેની અમારી આસ્થાનો વિષય છે અને સુપ્રીમ કોર્ટે આ મુદ્દે દખલઅંદાજી કરવી જોઈએ નહીં, પરંતુ હવે કેન્દ્રમાં અને ૨૦ રાજ્યોમાં ભાજપની સરકાર સત્તામાં છે ત્યારે ભાજપને અત્યંત જવાબદારીપૂર્વક વર્તીને કહેવું પડે છે કે, મામલો સુપ્રીમ કોર્ટમાં વિચારાધીન છે...૨૯મી ઓક્ટોબરથી આ મામલે નિયમિત સુનાવણી થવાની છે ત્યારે સુપ્રીમ કોર્ટનો ચુકાદો ન આવે ત્યાં સુધી આંદોલનથી દૂર રહેવું જોઈએ. અલબત્ત, કટ્ટર હિન્દુત્વમાં રાચતા ભાજપના લાખ્ખો કાર્યકર્તાઓ હવે આ સુફિયાણી સલાહ માનવા તૈયાર નથી અને પરિણામે ભાજપમાં રામમંદિર મુદ્દે આંતરિક ગજગ્રાહ ઉડીને આંખે વળગે છે..